
FORSLAG TIL EUROPA-PARLAMENTETS LOVGIVNINGSMÆSSIGE BESLUTNING
om udkast til Rådets afgørelse om indgåelse på Den Europæiske Unions vegne af protokollen (2024-2029) om gennemførelse af fiskeripartnerskabsaftalen mellem Det Europæiske Fællesskab og Republikken Kap Verde
(11267/2024 – C10‑0087/2024 – 2024/0133(NLE))
(Godkendelse)
Europa-Parlamentet,
–	der henviser til udkast til Rådets afgørelse (11267/2024),
–	der henviser til udkast til aftale (11026/2024),
–	der henviser til den anmodning om godkendelse, som Rådet har forelagt, jf. artikel 43 stk. 2, og artikel 218, stk. 6, andet afsnit, litra a), nr. v), og stk. 7, i traktaten om Den Europæiske Unions funktionsmåde (C10‑0087/2024),
–	der henviser til budgetmæssig vurdering fra Budgetudvalget,
–	der henviser til forretningsordenens artikel 107, stk. 1 og 4, og artikel 117, stk. 7,
–	der henviser til udtalelse fra Udviklingsudvalget,
–	der henviser til henstilling fra Fiskeriudvalget (A10‑0000/2024),
1.	godkender indgåelsen af aftalen;
2.	pålægger sin formand at sende Parlamentets holdning til Rådet og Kommissionen samt til medlemsstaternes regeringer og parlamenter og Republikken Kap Verdes regering og parlament.

Fiskeripartnerskabsaftalen mellem Det Europæiske Fællesskab og Republikken Kap Verde giver 56 EU-fartøjer fiskerimuligheder for tun og beslægtede arter i Kap Verdes farvande.
Den nye aftale dækker en periode på fem år og vil give EU-fartøjer mulighed for at fiske 7 000 ton tun og tunlignende arter i Kap Verdes farvande. Til gengæld betaler EU Kap Verde en finansiel modydelse på 780 000 EUR om året (3 900 000 EUR i hele protokollens gyldighedsperiode), hvoraf 350 000 EUR vedrører en referencemængde på 7 000 ton og 430 000 EUR er til støtte for udviklingen af Kap Verdes fiskeripolitik.
Ordføreren fremhæver Kap Verdes strategiske betydning som en relevant aktør i Atlanterhavet og minder om, at EU og Kap Verde har udviklet et samarbejde i mere end fire årtier med respekt og politisk dialog. I øjeblikket deler Kap Verde og EU fælles værdier såsom demokrati, respekt for menneskerettighederne og retsstatsprincippet, fremme af multilateralisme, og Kap Verde er en del af en regional gruppe kaldet Makaronesien, som omfatter Azorerne, Madeira, De Kanariske Øer og Kap Verde. Udviklingen af forbindelserne på disse områder førte til oprettelsen af det særlige partnerskab mellem EU og Kap Verde i 2007, som er under fortsat udvikling.
Ordføreren understreger betydningen af partnerskabsaftalen om bæredygtigt fiskeri mellem EU og Kap Verde for den EU-flåde, der fisker efter tun og beslægtede arter i Atlanterhavet, i overensstemmelse med strenge EU-kriterier med hensyn til fiskeriforvaltning, ressourcebevarelse og miljømæssig bæredygtighed, samtidig med at menneskerettighederne nøje respekteres, og der bidrages til den lokale socioøkonomiske udvikling.
Ordføreren mener, at dette er en afbalanceret aftale, hvor vederlaget for fiskerimulighederne er lavere end EU's bidrag til støtte for udviklingen af Kap Verdes fiskerisektor. Denne protokol lægger særlig vægt på at fremme anstændige arbejdsvilkår i fiskerisektoren, videnskabelig kapacitetsopbygning, observation og forvaltning af havmiljøet og beskyttede havområder. Den fremmer bæredygtig fiskeriforvaltning, fiskerikontrol og bekæmpelse af ulovligt, urapporteret og ureguleret fiskeri (IUU-fiskeri). Den indeholder også nye bestemmelser til forbedring af fartøjsovervågningen, forvaltningen af fiskeritilladelser og forbedrede forvaltningsforanstaltninger for hajbestande. Protokollen imødekommer Kap Verdes ønske om at styrke industrialiseringen og konkurrenceevnen i landets fiskerisektor. 
I henhold til artikel 218, stk. 6, i TEUF er godkendelse fra Parlamentet nødvendig, for at Rådet kan vedtage en afgørelse om indgåelse af aftalen.
Ordføreren foreslår på baggrund af ovenstående bemærkninger, at Parlamentet godkender indgåelsen af aftalen.
[bookmark: _GoBack]
<PathFdR>PR\1307213DA.docx</PathFdR>		PE<NoPE>763.283</NoPE><Version>v01-00</Version>
DA	Forenet i mangfoldighed	DA
PE<NoPE>763.283</NoPE><Version>v01-00</Version>	6/6	<PathFdR>PR\1307213DA.docx</PathFdR>
DA
<PathFdR>PR\1307213DA.docx</PathFdR>	5/6	PE<NoPE>763.283</NoPE><Version>v01-00</Version>
		DA
image1.png




